感興二十七首  其五
作者：方一夔
朝代：宋

paragraphs: 朱樓遠迢遞，繚以十里牆。
浮雲隠華桷，夾路翳杉篁。
山河未曾改，世事不可量。
往者胡馬來，主人意蒼黄。
半死半脫走，兒女不及將。
朝爲綺羅叢，暮作瓦礫場。
近傳有其妾，託身于襄陽。
一男作酒保，相望居河梁。
骨肉各分別，中原渺茫茫。
浮雲何足羨，俛仰悲荒凉。